Kalle Laanet

Justiitsministeerium

Suur-Ameerika 1 Teie 15.05.2023 nr 8-1/3468

15172 Tallinn Meie *kuupäev digitaalallkirjas* nr 1-3/64-1

**Konkurentsiseaduse muutmise ja sellega seonduvalt teiste seaduste muutmise seaduseeelnõu esitamine tutvumiseks (ECN+ direktiivi ülevõtmine)**

Austatud minister,

Eesti Tööandjate Keskliit tänab võimaluse eest avaldada arvamust konkurentsiseaduse muutmise ja sellega seonduvalt teiste seaduste muutmise seaduse eelnõule (**eelnõu**). Kahjuks aga on taas eelnõule arvamuse avaldamiseks antud ebamõistlikult lühike tähtaeg, mis ei võimalda ettevõtjate põhjalikku sisulist kaasamist.

Toome oma tagasisides välja mõned üksikud rõhutamist vajavad olulised probleemkohad lisaks huvirühmade poolt varem viidatud probleemidele, mis siiani eelnõus esinevad:

1. **Enese mittesüüstamise privileeg**

Eelnõuga eemaldutakse kehtinud põhimõttest, et keegi ei pea aitama kaasa enda karistamisele.

Kehtestatakse mahukas kaasaaitamiskohustus, mis on küll piiratud (st otsesõnu ennast süüdi tunnistama ei pea), kuid arvestades, et haldustrahvid on oma mõjult lähedased kriminaalkaristusele (maksimaalne trahv 10% grupi ülemaailmsest käibest) on siiski tegemist olulise põhiõiguste riivega.

Sellises suuruses trahve võib määrata tänasega võrreldes oluliselt lihtsamalt ja väiksema tõendamiskoormusega.

1. **Läbiotsimise käigus andmekandjate kaasavõtmine**

Eelnõu kohaselt on Konkurentsiametil õigus läbiotsimise käigus võtta valimatult kaasa kõik andmekandjad, et neid siis hiljem vastavalt oma paremale äranägemisele läbi töötada.

Haldustrahvimenetluse eesmärgiks on anda liikmesriikidele Euroopa Komisjoni menetlusele sarnasemad efektiivsed võimalused ELTL artiklite 101 ja 102 rikkumiste tuvastamiseks.

Eelnõus on mindud sellest aga tükk maad kaugemale, st Eesti konkurentsiasutus saab oluliselt avaramad õigused, kui need on komisjonil endal, mis on vastuolus ülevõetava direktiiviga (tegemist on täisharmoniseerimise kohustusega sättega, millest kaugemale ei tohiks liikmesriik minna).

Euroopa Komisjon näiteks saab andmekandjatele salvestatud teabega tutvuda ainult teabekandjate omaniku (advokaatide) juuresolekul (isegi kui ei tee seda kohapeal, siis ka oma ruumides toimub läbivaatus koos menetlussubjektiga), st eelselektsioon huvipakkuvast teabest tehakse igal juhul menetlusaluse isiku valvsa pilgu all.

Kuna läbiotsimised saavad toimuda nii äriruumides kui eraruumides, siis toimub ühtlasi intensiivne sekkumine ka eraisikute kodude ja vara puutumatusse ehk tegemist on põhiseadusliku probleemiga.

Eelnõu väljatöötamise käigus on Justiitsministeerium ise algselt asunud seisukohale, et andmekandjate kaasavõtmine on väga erandlik, st kohapeal tuleb teha asjakohastest asjades koopiad (vt nt eelnõu lisa 4 kooskõlastustabel, lk 87-88).

1. **Trahvid**

Trahvide suurus on täiesti prognoosimatu, kuna eelnõu annab üksnes ülempiiri. Puudub õigusselgus, kuidas trahve määratakse ning seetõttu sõltuvad trahvid suuresti ametnike suvast. Ühtlasi ei ole võimalik nii teostada ka kohtulikku kontrolli trahvide suuruse üle.

Lisaks eeltoodule ning asjaolule, et eelnõus on väga palju probleemkohti, toetab Eesti Tööandjate Keskliit mitmete tunnustatud õigusteadlaste poolt väljendatud seisukohta, et **direktiiv ECN+ tuleks Eesti õigusesse üle võtta juba toimiva väärteomenetluse kujul.**

Loodame sisukale kohtumisele lähiajal.

Lugupidamisega

*/allkirjastatud digitaalselt/*

Arto Aas

Tegevjuht